text: Giftig glasfiberbrand under kontrol 
  15 juni 2012 kl. 09.42
  Vinden blæser i den rigtige retning i Gram, hvor en stor glasfiberfabrik har stået i flammer.
  Brandfolkene har nu kontrol over flammerne på glasfiberfabrikken i Gram, hvor der kort før ni udbrød en kraftig brand.
  Ilden fra fabriksbygningen har sendt masser af sort, giftig røg til vejrs over området, og det fik politiet til at advare beboere i lokalområdet og bede dem om at gå inden døre og lukke døre og vinduer.
  Men Syd- og Sønderjyllands Politi afblæste advarslen igen omkring klokken 10.45.
  Den brændende fabriksbygning - som ifølge politiet måler omkring 2000 kvadratmeter - ligger på Industrivej 15 i udkanten af Gram.
  Det meste af formiddag har vindretningen heldigvis været sådan, at røgen er blæst væk fra Gram by.
  